Liderul PNL, generalul în rezervă Nicolae Ciucă (57 de ani), se antrenează de zor să candideze pentru funcția supremă în stat, în septembrie anul acesta.
Iar cum „rețeta” lui Klaus Iohannis s-a dovedit câștigătoare, Ciucă se pregătește inclusiv să lanseze și el o carte, pe modelul „Pas cu pas”. Nu contează că a fost demascat de jurnalista Emilia Șercan că a plagiat teza de doctorat; Parchetul General l-a salvat într-un mod perfid, tergiversând până la prescrierea faptelor dosarul penal deschis pentru infracțiunea de însușire, fără drept, în întregime sau în parte, a operei unui alt autor și prezintarea ei ca o creație intelectuală proprie.
Inspecția Judiciară a clasat sesizarea depusă de 14 ONG-uri la judecarea dosarelor intentate de premierul Ciucă privind plagiatul
Cartea lui Ciucă se numește „Un ostaş în slujba ţării”.
„Ostașul” a fost trecut în rezervă de președintele Iohannis pe 29 octombrie 2019, la vârsta de doar 52 de ani, la aproape 5 ani după ce fusese numit de acesta șef al Statului Major al Armatei, pe 1 ianuarie 2015.
Rezervistul Ciucă a fost numit după doar 5 zile, în 4 noiembrie 2019, ministru al Apărării – ca independent – în Guvernul Orban – „Ludovic întâiul”, cum îl gratula Iohannis. Saltul de la Armată la Palatul Victoria a fost făcut sub pretextul „nevoii de stabilitate” a țării.
Un an mai târziu (mai precis după 11 luni, în octombrie 2020), Ciucă s-a înscris în PNL, iar peste o lună deschidea lista de candidați a PNL Dolj la Senat, propulsat tot de Iohannis, care a încercat să-l impună prim-ministru, dar nu a reușit să-l facă decât interimar, după demisia lui Orban pe fondul rezultatelor slabe ale PNL la alegerile legislative.
Un militar la ordin! Iohannis l-a desemnat premier pe Ciucă, pensionar special: „Acum, criza trebuie să se încheie”
A continuat, în schimb, să fie ministru al Apărării în Guvernul Cîțu, până în decembrie 2021, când a fost instalat prim-ministru în Guvernul PNL-PSD.De data aceasta, pretextul lui Iohannis a fost „stabilitatea țării pe fondul pandemiei de COVID-19”. Și, evident, rocada guvernamentală cu desemnarea ca premier a lui lui Marcel Ciolacu a fost justificată de Iohannis, după un an și jumătate, în iunie 2023, prin nevoia de stabilitate a țării pefondul războiului din Ucraina.
Ciucă și Bode scapă de plagiat: Bomboana pe colivă, pusă de PSD la Legile Educaţiei, printr-un amendament susținut de Deca
Iar cum funcția de președinte al țării nu este eternă, Iohannis vrea să lase „la butoane” un bun executant: pe Ciucă. Evident, dacă va fi ales. Până în septembrie, acesta va fi „împachetat” drept salvatorul țării; păpușarii lui mizează pe memoria scurtă a românilor. Deja a început „spectacolul”: Ciucă se descrie ca „un om cât se poate de simplu”, uitând de pensia specială – stabilită nu pe contributivitate – pe care o cumulează cu indemnizația de președinte al Senatului.
„Paginile acestei cărţi sunt despre mine. Nu despre funcţiile pe care le-am ocupat, nu despre imaginea mea publică, nu sunt bilanţ şi nici program electoral. Sunt gândurile mele despre ce a însemnat tranziţia de la om de armată la om politic. Sunt despre viaţa mea, cea din spatele pupitrului, a microfonului sau a televizorului”, a scris Nicolae Ciucă, pe site-ul său.